钦定古今图书集成/方舆汇编/职方典/第1142卷 > 安陆府风俗考 府县志合载
## 钦定古今图书集成/方舆汇编/职方典/第1142卷 > 安陆府风俗考 府县志合载

本府。〈钟祥县附郭。〉

《汉书》：“楚有江汉川泽山林之饶。江南地广，或火耕水耨。民食鱼稻，以渔猎采伐为业，果蔬裸蛤，食物尝足。故啙窳媮生而亡积聚，饮食还给，不忧冻饿，亦亡千金之家。信巫鬼，重淫祀。”

《晋书》，荆强也。亦曰“警也。”

《隋书》：“荆州风俗，颇同扬州，其人率多劲悍决烈，盖亦天性然也。南郡、彝陵、竟陵、沔阳、襄阳、安陆诸郡，多杂蛮左，其馀与夏人杂居者，则与诸华不别。其僻处山谷者，颇与巴、渝同俗。自晋氏东迁之后，南郡、襄阳皆为重镇，四方凑会，故益多衣冠之绪，稍尚礼义经籍焉。江夏、竟陵、安陆，各置名州，为藩镇重寄，人物乃与” 诸郡不同，《图经》：“地多卑湿，人性淳和。”

《风土记》：“民俗朴俭，有西北风声气习。”

唐刘丹记《古风遗事》，有“阳春白雪” 之美。

丁谓诗：“民淳讼简。”

《名贤文集》：“人自温良，化作蚕桑之俗。”

《郡志》“敦礼让，急公赋，重农轻贾。”

耕尚卤莽，虽广种而薄收；婚略礼文，每多赘而少娶。疾患则敛赀相恤，死丧则鼓歌杂哀。《旧志》：俗善酿，唐人谓酒曰“郢水春” ，宋曰“富水春。” 地多异省之民，商游工作者僦屋以居，岁久渐为土著。小民恒以赋役烦重，为之称贷，质以田宅，久即为其所有。

缙绅“循法守正。足为士民范。”

语言服食之间杂于《中州江右》。

“风气之寒” ，燠似西北，亦似东南。

有木棉、麻葛，织纴麤粝。岁稍穰，即营治。宫室歉，或妻子不自聊。

元日　五鼓具香楮设斋供，家长率卑幼祀天地祖先毕，择吉方出行，亲友往来拜贺。

立春　先一日，农鼓耕具，罗百戏迎春于东郊。芒神土牛彩仗环击以劝耕，礼仪俱同。他邑士庶饮春酒相庆。

元宵　十一日为试灯。夜结彩悬灯，鼓吹喧聚，亲知燕集。灯作狮、象、鱼、龙、凤、麟、鳌山、走马百状。人或傅粉墨、簪歌髻、扮鬼神角抵，花爆秋千为戏。男女行游达旦，俗名“走百病。” 乡村女请紫姑、男请八仙，歌舞为乐。

春社　，农家于社日祈谷，招巫觋歌鼓迎神，联臂踏地为歌节。祭毕，饮社酒，分社肉。间有索馀酒者，曰“社酒” ，治聋。

花朝　，士庶踏青郊外斗百草放风鸢为戏上巳　，邑人临水修禊事，追风雩兰亭之欢寒食　，儿女肃牲殽，祭先墓，挂纸幡拜哭声相闻，儿童簪柳记年。徘徊竟日远旅者野祭焚纸钱。

浴佛日　。是日，僧造乌米饭相遗，农家观晴雨，以占旱涝。

午日　，邑人作角黍相赠，饮雄黄菖蒲酒。儿童佩艾虎，系五色续命缕，涂雄黄于面以辟毒。汉江中龙舟竞渡，韵鼓夺标，以吊屈平，五日乃已。街市作醮事，为“纸龙舟” 以驱疫。

六月六日　，农家去此日为龙晒衣，喜晴，雨则秋霖害稼。

七夕　，是夜，士女设酒脯。时果候巧云：“穿针乞巧。” 针度者为得巧。

中元　自初七日迎先祖，每日饮食必祭。十二日始，各处为“盂兰会” ，汇荐先灵，施食赈孤家。自设纸角殽馔，暮夜拜祭焉。

中秋　，家具瓜果，月饼祭月。宾友䜩集，坐待月华。

九日　·《佩茱萸》：“登高会饮，赏菊赠糕”

下元　水官诞日，邑人设醮祈福。月朔日，民间饮酒，作“煖炉会。”

长至　，农家于是日望天阴，以卜来年丰稔。腊八日　，士庶家各为糜粥，杂置百果诸谷豆，谓之“腊八粥” ，食之，及广施贫者。

念三日　夜供茶果、糖饼、草豆以祀灶，祭毕焚之，谓灶神。翌日五鼓朝天，奏一年善恶，故然灶灯三夜，前期祷送之。俗曰：“焚馀糖饼，与襁褓小儿食之，压惊。” 又于念四日扫堂尘，是夜迎先祖回家，日祭饮食，于除夕夜，如中元祭送之，兹日为始。

除夕　，插松竹枝于户，挂五色纸钱，换桃符贴门神对联。凡家贫婚礼不具者，并不择期，俱于是日嫁娶。向暮分岁，少长毕集，饮酒辞岁。每室必置灯，云照虚耗。

京山县

《富水志》：“民质直少文，务实朴厚。”

《郡志》：“地广以远，多山泉，民引泉为机，蓄堰水为业。”

县。自新市由安陆分立新阳，由云杜分立封略土宇，政令趋承，判然不一。迨至其后，二境一家，渐次驯习，顾其间“谿谷之向背，涂路之险夷，终有南北之殊。县境三面阻山，山高谷广，不能多得田；且壤瘠，不能多得谷。虽钜室鲜储蓄，稍有馀则易田授贫人耕之，而收其租以供税。贫者则佃耕富人之田，而私其租以供食，殆贫富皆无全力也。” 民鲜淫巧，工多粗劣，且不能为逐末计。日用所需，惟徽商操其缓急而收其厚利焉，其积渐也久矣。至若岁时节令，元旦夙兴放火爆，乃启门然香烛，望空而拜，次拜祖考，次乃尊卑长幼，以序为拜，拜毕出大门，向吉方行。自此宗族亲戚互相往拜，至三四日而止。元夕张灯街市起十三夜至十六夜止。前此箫鼓喧阗，士女杂遝，为“看灯会。” 近则灯火寥落，但星月交辉而已。立春迎土牛，城中各以会结彩为亭，扮演杂剧，近则循例应套，无足观者。清明插柳于门，簪柳于首，拜坟祭扫，挂纸钱于上。四月八日为“浴佛会” ，僧家每造青精饭相馈遗。五月五日插艾及菖蒲，食角黍，饮雄黄酒，或以酒沥涂小儿眼、耳鼻诸窍。七月七日迎祖先，十五日或作佛会，以荐祖考。八月十五夜中秋相邀饮酒，为赏月会。九月九日登高饮菊花酒，惟好事者间为之。冬至节，士大夫家或交拜相庆，民间则否。伏腊之月，或为酒食聚会，曰分岁除日，具牲醴祀家神祖考于中堂，曰“送年。” 换桃符，贴春联。凿五彩纸为钱，曳长之，挂于门，储水令足新年数日之用。是夜，祭门、祭灶、牛马厩皆贴纸钱，次第而毕。男女围炉而坐，曰“守岁。” 夜放火爆，设香案，列灯烛茶果。越岁三日，取其钱焚之，曰“烧年纸。” 于是士农工商各司其事矣。凡恒俗所习行，其繁简不同，大都如此。李大泌尝言：“成化、弘治以前” ，县之俗椎鲁少机械，有小忿辄能遣恕，不相质论。其读书为士者，虽被儒服，彬彬齿于缙绅学士之列矣。亦长厚，食不重味，衣无绮纨之饰。宴会招宾客，幅纸单报，转相传视。至则罗短案，妻子出拜，剌剌笑语，不以为嫌。长老有事，后生小子为之执役，若子弟童奴，其忠厚少文如此。自后声名渐辟，文“物转盛，生齿繁多，机心猬起，强弱之势一分，侵蚀之计丛出，甚或巧文舞断，愚氓敛手，故令当道言《俗美下移》者，颇以京山” 为口实。盖在壬午、癸未之间，县之风俗实一变矣。自后密迩都邑，车马繁会，五方奇巧之选，递相慕尚，加之商贾负贩，坐食富厚，百工技艺，杂然并集。盖在丙午、丁未之间，县之风俗又一变矣。嘉靖之季，则士敦其习，民念其家，渐复曩时淳庞之旧。“山谷远氓，犹有尺布括首而不知节候者，有老死不见邑庭者，有孤婺赴县投牒得理而起拜者，遗黎故态，令人可喜。至高赀甲姓，亦各顾惜生业，患难相扶，才美相誉，盖繇山川清淑之气以生，而终不忘其本性者也。” 庆历之季，典型未泯，延及启、祯，桑梓每多荆棘，即瓜葛棠棣不顾，甚至下流而讪上。如《章志》所云，未几而城陷于寇，玉石俱焚，惟见“劫火青燐，东流白水” 而巳。

潜江县

地本沮洳，百姓勤于本业，士尚文艺。

沔阳州

《地卤》，民贫，以耕渔为业，萑苇之薮多盗。

《黄蓬山志》：“湖中多雁，有以打雁为业者。”

景陵县

《郡志》：“地卑下，四望皆水，命各筑垸自固。”

以鱼罟耕耨为业，而少积聚。

荆门州

《郡志》：“俗尚缁黄。自陆九渊知军事，风俗丕变，颇知礼义。”

当阳县

《郡志》：“地临沮漳，事简俗朴，勤农尚俭。”